**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/317-26/2021.

**107/2021.**

**HATÁROZAT**

* **veszélyhelyzetben átruházott hatáskörben meghozott döntésről** -

**„A támogató szolgáltatás keretében használandó új vagy használt gépjármű vásárlásának, a meglévő gépjárműpark bővítésének, cseréjének támogatása” című program tárgyában készült támogatási szerződés elfogadásáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. **Elfogadom** az **Emberi Erőforrások Minisztériuma** **(**továbbiakban: **EMMI**) támogatásával, a **Nemzeti Fogyatékosságügyi- és Szociálpolitikai Központ Nonprofit Kft.** (továbbiakban: **NFSZK**) **Nemzeti Szociálpolitikai Intézete** (továbbiakban: **NSZI**) által megküldött Támogatási Szerződést, valamint gondoskodom annak aláírásáról a határozat 1. számú mellékletét képező egységes szerkezetben.
2. **Felkérem** a Jegyzőt, hogy gondoskodjon a támogatás költségvetésbe történő betervezéséről és a saját erő biztosításáról.
3. Jelen döntésemről **értesítem** a Kornisné Litay Elza Szociális és Gyermekjóléti Központ vezetőjét.
4. **Intézkedem** az önkormányzat által aláírt Támogatási Szerződés és a hozzá tartozó mellékletek megküldéséről az NSZI részére legkésőbb 2021. május 14-ig.

**INDOKOLÁS**

Az EMMI támogatásával, az NFSZK által kiírt TAMAUTO2021 kódszámú programjának keretében az *„A támogató szolgáltatás keretében használandó új vagy használt gépjármű vásárlásának, a meglévő gépjárműpark bővítésének, cseréjének támogatása”* című pályázati kategóriában 2020. február 15-ig az önkormányzat pályázatot nyújtott be az alábbiak szerint:

*A Kornisné Litay Elza Szociális és Gyermekjóléti Központ által működtetett Támogatói Szolgáltatás feladatait ellátó egy darab gépjármű beszerzése.*

*Az igényelt támogatás összege a legkedvezőbb árajánlatnak megfelelő összeg, legfeljebb bruttó 9.000.000 Ft vissza nem térítendő támogatás.*

*A pályázaton elnyerhető támogatás 100%-os mértékű, az önkormányzat saját erőt biztosít, amennyiben szükséges.*

2021. április 07-én az NFSZK tájékoztatta az önkormányzatot a pályázat nyertességéről, mellyel kapcsolatban az NSZI 2021. április 13-án megküldte részünkre a Támogatási Szerződést, és annak mellékleteit aláírásra.

Magyarország Kormánya a veszélyhelyzet kihirdetéséről szóló **27/2021. (I. 29.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre való tekintettel a rendelkező részben foglaltak szerint döntöttem.**

Tiszavasvári, 2021. április 29.

 **Szőke Zoltán**

 **polgármester**